हरिभाऊ उपाध्याय नगर (विस्तार) में सुविधाओं के लिए दिया ज्ञापन
अजमेर|हरिभाऊ उपाध्यायनगर (विस्तार) विकास समिति ने महापौर नगर निगम को ज्ञापन देकर क्षेत्र में विभिन्न मूलभूत सुविधाओं की मांग की। वार्ड संख्या 2 के इस क्षेत्र में 6 सौ से अधिक मकान हैं। यहां सफाई सुचारू नहीं होने से क्षेत्रवासी परेशान हैं। समिति अध्यक्ष संदीप धाभाई ने बताया कि क्षेत्र में कार्यरत निगम के सफाई कर्मचारियों की संख्या कम है। इतने बड़े क्षेत्र में सुचारु सफाई व्यवस्था के लिए न्यूनतम 10 अतिरिक्त सफाई कर्मचारियों की व्यवस्था होनी चाहिए। क्षेत्र में घर-घर कचरा एकत्र करने के लिए टेम्पो की व्यवस्था निगम स्तर पर कराई गई है, जो पर्याप्त नहीं है। ऐसे में लोग अपने घरों का कचरा आसपास फैंक देते हैं या नाले-नाली में डाल देते हैं। इस कारण कॉलोनी में आसपास गंदगी जमा हो जाती है। क्षेत्र के लिए एक अतिरिक्त टेम्पो उपलब्ध कराना चाहिए। समिति ने क्षेत्र स्थित सामुदायिक भवन को साफ सफाई के मद्देनजर सीवरेज कनेक्शन से जोड़ने की मांग की है। अध्यक्ष धाभाई ने बताया कि क्षेत्र में सीवरेज लाइन के चैंबर्स के ढक्कन रोड से काफी नीचे होने के कारण अक्सर दुर्घटना होती रहती है। टूटे ढक्कन होने के कारण वाहन सहित चैंबर में जाने का खतरा बना रहता है। बरसात में यह स्थिति और भयानक हो जाती है, जब ये खड्डे दिखाई नहीं देते।
hin_Deva hin_Deva